erhwenkuo/poetry-chinese-zhtw huggingface dataset:
菩薩蠻
作者：鄧肅（宋）

簾旌不動薰餘熱。高堂誰送能言雪。一笑下人間。天風襲坐寒。歌聲雲外去。句句蘇仙語。曲罷一尊空。飄然欲馭風。
菩薩蠻
作者：鄧肅（宋）

廉纖細雨連天遠。紗窗不隔斜風冷。花柳自生春。無聊空閉門。雙雙攜手處。回首煙汀暮。嬉笑在高樓。知人牢落否。
菩薩蠻
作者：鄧肅（宋）

垂楊嫋嫋腰肢軟。寒溪練練琉璃淺。短艇臥吹風。生涯一葉中。五湖須徑去。何用若耶女。煙雨暝沙汀。花香喚酒醒。
菩薩蠻
作者：鄧肅（宋）

腰肢欲趁楊花去。歌聲能遏行雲住。杯酒醉東風。羈愁一洗空。謫仙清飲露。意在飛瓊侶。未醉即求歸。新詞句欲飛。
菩薩蠻
作者：鄧肅（宋）

歸心謾逐飛雲去。歡情卻為芳菲住。翠袖擁香風。寧辭玉斝空。主人承湛露。元是皋夔侶。早晚定遄歸。商霖四海飛。
菩薩蠻
作者：鄧肅（宋）

騎鯨好向雲端去。踏花偶為狂朋住。笑語凜生風。眼高四海空。羊裘衝雨露。我是漁樵侶。已趁白鷗歸。長江自在飛。
菩薩蠻
作者：鄧肅（宋）

一心唯欲南園去。東山著意留難住。曾慣識追風。馬群今已空。金盤盛玉露。情絕鴛鴦侶。破賊凱還歸。沖天看一飛。
南歌子
作者：鄧肅（宋）

竹影窺燈暗，泉聲語夜長。小窗無夢到高唐。獨引三杯長嘯、步修廊。月午衣衫冷，蓮開風露香。闌干西角下銀潢。我欲乘槎天上、泛寒光。
南歌子
作者：鄧肅（宋）

皓月明腮雪，冷風亂鬢雲。高樓簾幕夜生春。半醉倚人秋水、欲斜傾。曉雨雙溪漲，歸舟一葉輕。杳無青翼寄殷勤。目斷煙波漁火、又黃昏。
南歌子
作者：鄧肅（宋）

雲繞風前鬢，春開檻裡妝。鳳屏清晝藹龍香。淺畫娥眉新樣、遠山長。比翼曾同夢，雙魚隔異鄉。玉樓依舊暗垂楊。樓下落花流水、自斜陽。
南歌子
作者：鄧肅（宋）

驛畔爭撏草，車前自餵牛。鳳城一別幾經秋。身在天涯海角、忍回頭。旅夢驚殘月，勞生寄小舟。都人應也望宸遊。早晚蔥蔥佳氣、滿皇州。
訴衷情
作者：鄧肅（宋）

乘鸞縹緲過三山。遊戲下人間。金尊不辭頻倒，春色上朱顏。依暖玉，掠風鬟。語關關。惟愁漏短，雨散雲飛，騎月空還。
訴衷情
作者：鄧肅（宋）

龍頭一語定閩山。黃色上眉間。詔書促歸金闕，玉帶侍天顏。攏象板，嚲宮鬟。唱陽關。從容禁闥，若念林泉，應寄書還。
訴衷情
作者：鄧肅（宋）

從來雲雨過巫山。只託夢魂間。何如醉逢傾國，春到一瓢顏。歌窈窕，舞雙鬟。掩雲關。重城五鼓，月下西樓，不忍輕還。
長相思令・長相思
作者：鄧肅（宋）

一重山。兩重山。山遠天高煙水寒。相思楓葉丹。菊花開，菊花殘。雁已西飛人未還。一簾風月閒。
長相思令・長相思
作者：鄧肅（宋）

一重溪。兩重溪。溪轉山迴路欲迷。朱闌出翠微。梅花飛。雪花飛。醉臥幽亭不掩扉。冷香尋夢歸。
長相思令・長相思
作者：鄧肅（宋）

紅花飛。白花飛。郎與春風同別離。春歸郎不歸。雨霏霏。雪霏霏。又是黃昏獨掩扉。孤燈隔翠帷。
西江月
作者：鄧肅（宋）

臘雪猶埋石巘，春風已入梅梢。冷香隨馬上瓊瑤。不與時人同到。拍手恐驚星斗，高歌已在煙霄。醉呼玉女解金貂。笑問何如蓬島。
西江月
作者：鄧肅（宋）

風薦荷香翦翦，月行竹影徐徐。微聞環佩過庭除。恐是陽臺行雨。玉筍輕籠樂句，流鶯夜轉詩餘。酒酣風勁露凝珠。我欲驂鸞歸去。
水調歌頭
作者：林淳（宋）

湖波漲新綠，環繞越王山。棠齋清晝餘暇，贏得靜中觀。四面屏圍碧玉，十里障開雲錦，冰鑑倒晴瀾。目送孤鴻遠，心與白鷗閒。隘遊人，喧鼓吹，雜歌歡。曉天澄霽，花羞柳妒怯春寒。好在風光滿眼，只恐陽春有腳，催詔下天關。剩寫鵝溪幅，歸去鳳池看。
水調歌頭
作者：林淳（宋）

疏水繞城郭，農利遍三山。使君重本，雅志初不在遊觀。化出玉壺境界，揮灑錦囊詞翰，筆下湧波瀾。天巧無餘蘊，意匠自舒閒。擁鰲頭，民同樂，頌聲歡。養花天氣，雲柔煙膩護朝寒。桃李滿城陰合，楊柳繞堤綠暗，幽鳥語間關。似訴風光好，留與後人看。
水調歌頭
作者：林淳（宋）

螺水亙千古，鰲頂冠三山。年豐帥閫塵靜，欄檻縱遐觀。四望潮登浦漵，萬頃綠浮原野，堤岸溢波瀾。畎澮皆沾足，日永桔槔閒。肆華筵，魚鳥樂，眾賓歡。良辰好景，年年莫放此盟寒。且念新湖遺愛，莫作故園遐想，到處是鄉關。勳業知非晚，聊把鏡頻看。
菩薩蠻
作者：林淳（宋）

鵝溪淨稱煙籠月。澄心白稱光浮雪。淨白兩俱宜。天然濃淡枝。花光神意遠。吮墨含毫淺。依約有香來。春風隨手開。
減字木蘭花
作者：林淳（宋）

嫣然笑粲。醉靨融滋春意爛。侍宴終宵。歡動簾幃酒易消。尊前狂客。驚見蕊仙新謫籍。珠閣深關。丹就同歸海上山。
減字木蘭花
作者：林淳（宋）

燭花呈燦。瑞氣滿筵春欲爛。月色中宵。疑是階前雪未消。騷人詞客。魂斷蠟梅香已籍。誰更情關。一點新愁入遠山。
浣溪沙
作者：林淳（宋）

冒雪休尋訪戴船。紅爐剩爇寶香然。閣兒煨暖兩三椽。更有玉杯傳素手，梅花相對兩爭妍。停杯聽唱月娟娟。
洞仙歌
作者：廖行之（宋）

虞弦揮按，甫奏薰風曲。兩兩堯蓂長新綠。揖鰲峰、連雁嶠，轇轕圓融，總裡許、北郭門圍全屬。年年才見夏，喜溢枌榆，龍穴霏煙靄晴谷。向氤氳和氣裡，歲奉瑤觴，試屈指、幾閱梅林初熟。待一品官高見玄孫，算八十綵衣，更饒遐福。
念奴嬌
作者：廖行之（宋）

薰風庭院，報槐陰擁翠，池波凝綠。瑞氣蔥蔥浮燕寢，羽仗霓旌相屬。鸑鷟開祥，長庚入夢，詫列仙圖籙。林泉高邁，肯應軒冕塵俗。好是妙舞清歌，浮瓜沈李，薦杯中醽醁。鵲尾爐生香篆細，又作如何祈祝。試問蓬萊，丹崖勝處，幾摘蟠桃熟。東方何在，凜然能繼高躅。
賀新郎
作者：廖行之（宋）

玉宇□蓬戶。渺涼聲、箾槮梧井，亂零楓浦。得得西山朝來爽，碧瘦千崖萬樹。清興在、煙霞深處。拄笏風流今誰是，但聞雞、夜半猶狂舞。試舉看，渠多許。青雲萬里君夷路。肯區區、輈張兔穴，沈迷金塢。流水高山真難料，休把朱弦浪撫。任展轉、翻雲覆雨。且對佳時隨意樂，更從今、莫問驚人句。算萬事，總天賦。
賀新郎
作者：廖行之（宋）

修月三千戶。擁冰輪、同遊碧落，問津牛浦。上界真仙多才思，乞與瑤階玉樹。渺萬里、人間何處。雲葉依依分清蔭，憶當時、掩映霓裳舞。算萬木，寧如許。年年蕭爽幽巖路。倚西風、吹香金粟，超然雲塢。一洗紛紛凡花盡，堪寫清商對撫。為豁散、蠻煙瘴雨。脫俗高標誰能領，向騷人、正欠題新句。須大手，與君賦。
水調歌頭
作者：廖行之（宋）

林梢掛弦月，江路粲寒梅。一年清絕，好是造物巧安排。今日不知何日，佳氣更隨喜氣，滿室已春回。歡事一時足，黃色兩眉開。紫髯公，平日事，亦高哉。都將功業，分付蘭玉滿庭階。慈愛渾嗤張傅，信義更高吳李，別是一襟懷。歲歲長生酒，剩□紫霞杯。
水調歌頭
作者：廖行之（宋）

天下偉人物，荊楚號名流。幅員千里，英氣磅礴嶽南州。雁嶠高參翼軫，石鼓下盤朱府，袞袞應公侯。常記生申旦，明日是中秋。挈明月，翳翔鳳，駟飛虯。東南一尉，何事三載漫淹留。談笑洞庭青草，從此閬風閶闔，高處看鰲頭。更種階庭玉，慈母念方稠。
水調歌頭
作者：廖行之（宋）

祥起玉龍甲，慶衍紫樞垣。奎文得歲，佳氣磅礴鬥牛間。天意方扶興運，賢業更看奕世，袞袞照英躔。四海具瞻久，膏澤滿湘川。歲六月，蘇大旱，作豐年。喁喁百萬生齒，何處不霑恩。此是鴻鈞事業，那更青氈步武，早晚即調元。混一車書了，還領赤松仙。
水調歌頭
作者：廖行之（宋）

黃色起犀表，紫綬照金章。兩朝耆德，應是南國舊龔黃。曾上方壺蓬島，萬里鯨波不作，炎海賴清涼。緩造鵷鴻地，高臥水雲鄉。近新來，春色好，遍瀟湘。不知今日何日，佳氣擁高堂。競把芳尊為壽，細祝遐齡難老，福祿未渠央。國棟欠元老，仙桂看諸郎。
水調歌頭
作者：廖行之（宋）

涼吹起空闊，疏雨斂輕陰。瀟湘江上秋色，佳處不勝清。拄笏西山一望，氣與千崖高爽，天意屬奇英。威鳳下瑤闕，丹桂矗雲根。漢元侯，流德厚，在雲孫。金崑玉季，曾共接武上青雲。堂上瑤池仙姥，庭下芝蘭玉樹，好事萃於門。剩講經綸事，早晚自公卿。
水調歌頭
作者：廖行之（宋）

蒼立籜龍秀，青壓雨梅肥。清和天氣，無限佳景屬斯時。試聽虞弦初理，便有燻兮入奏，風物正熙熙。此日定何日，香篆嫋金猊。記當年，蓂兩莢，應熊羆。男兒壯志，端在伊傅與皋夔。況是從容書史，養就經綸功業，早晚帝王師。但了公家事，方與赤松期。
水調歌頭
作者：廖行之（宋）

韓國武中令，公望乃雲孫。平生壯志，凜凜長劍倚天門。鬱積胸中謀慮，慷慨尊前談笑，袖手看風雲。唾手功名事，詩句自朝昏。況高懷，吾所敬，果難能。千金生產，一笑推盡與諸昆。所至才成輒去，不為區區芥蒂，此意有誰論。且舉杯中酒，今日是生辰。
沁園春
作者：廖行之（宋）

直下承當，本來能解，莫遣乾休。算如今蹉過，崢嶸歲月，分陰可惜，一日三秋。鬧裡偷聲，日中逃影，用盡機關無少留。爭知道，是漚生即水，水外無漚。世人等是悠悠。誰著個工夫向裡求。但掩耳竊鍾，將泥洗塊，覓花空裡，舐蜜刀頭。何以忙中，尻輿浸假，邀取三彭同載遊。真如界，向毗廬頂上，薦取無憂。
千秋歲
作者：廖行之（宋）

臘餘時候，天意收寒早。梅信動，春先到。曉來湘水上，有底風光好。春有意，慣隨仙仗來蓬島。一念到人間，依約瑤池道。心好在，慈為寶。蟠桃多歲月，不數如瓜棗。千歲也，朱顏綠鬢人難老。
青玉案
作者：廖行之（宋）

片帆穩送扁舟去。又還踏、江湖路。回首京城舊遊處。斷魂南浦，滿懷裝恨，別後憑誰訴。長歌擊劍論心素。有志功名未應暮。自誦百僚端復許。歸來猶記，東坡詩語，但草凌雲賦。
青玉案
作者：廖行之（宋）

家山此去無多路。久沒個、音書去。一別而今佳節度。黃花開未，白衣到否，籬落荒涼處。崢嶸歲月遠秋暮。空腹便便無好句。菊意愆期渾未許。那堪惹恨，年來此日，長是瀟瀟雨。
滿庭芳
作者：廖行之（宋）

五甲科名，半生蹭蹬，胸中可謂忘奇。榮華外物，算豈是人為。自有吾身事業，最難得、□養親時。萱堂好，紫鸞重誥，壽與嶽山齊。世間，歡樂事，爭名蝸角，伐性蛾眉。謾須臾變化，蒼狗雲衣。那似千秋壽母，功名事、分付吾兒。從今去，捧觴戲彩，雙綬更相宜。
鳳棲梧・蝶戀花
作者：廖行之（宋）

吾母慈祥膺上壽。福庇吾家，近世真希有。丘嫂今年逾六九。康寧可嗣吾慈母。我願慈闈多福厚。更祝遐齡，與母齊長久。鸞誥聯翩雙命婦。華堂千歲長生酒。
鳳棲梧・蝶戀花
作者：廖行之（宋）

破臘先春梅有意。管領年華，總在清香蕊。不逐浮花紅與紫。歲寒來壽仙翁醉。袞袞諸公名又利。誰似高標，擺卻人間事。長對南枝添興致。尊前好在三千歲。
臨江仙
作者：廖行之（宋）

春意茫茫春色裡，又還幾度花期。淡晴時候盡融怡。梅腮翻白後，柳眼弄青時。正是江城天氣好，樓臺燈火星移。相逢無處不相宜。輕狂行樂處，明月夜深歸。
西江月
作者：廖行之（宋）

紺滑一篙春水，雲橫幾里江山。一番煙雨洗晴嵐。向曉碧天如鑑。客枕謾勞魂夢，心旌長系鄉關。封姨慳與送歸帆。愁對綠波腸斷。
西江月
作者：廖行之（宋）

試數階蓂有幾，昨朝看到今朝。南薰早動舜琴謠。端為熊羆夢兆。學粹昔人經制，文高古樂簫韶。天風從此上扶搖。回首不勞耕釣。
鷓鴣天
作者：廖行之（宋）

飛盡林花綠葉絲。十分春色在荼䕷。多情幾日風朝雨，留戀東風未許歸。天意好，與君期。如今且醉□蛾眉。明年上國春風裡，賞遍名花得意時。
鷓鴣天
作者：廖行之（宋）

臘月今朝恰一旬。梅花開遍隴頭春。篆煙起處人稱壽，從昔家和福自生。新喜事，得佳姻。賢郎順婦正充庭。從今更祝千千歲，要與邦人作典型。
鷓鴣天
作者：廖行之（宋）

細數元正隔兩朝。眼看楊柳又新條。歲寒獨有江梅耐，曾伴瑤池下絳霄。香篆嫋，燭花燒。團欒喜氣沸歡謠。慈祥自是長生樂，不用春醪飶與椒。
鷓鴣天
作者：廖行之（宋）

送了春歸雨未收。雨肥梅子滿枝頭。心知辦此和羹品，正為和羹國手謀。蓂兩莢，歲千秋。崧高神氣稟公侯。好將一卷周公禮，起佐皇家定九州。
鷓鴣天
作者：廖行之（宋）

曾宴瑤池萬玉宮。鸞驂此日自從容。杓攜鶉首坤維外，歲在降婁虎坎中。生指李，壽方瞳。雲仍今有鵲巢風。傳家自得長年訣，安用人祈鶴與松。
鷓鴣天
作者：廖行之（宋）

蘭谷清香入嶺梅。多根應爾暖先回。臘前似得真訊息，爭逐堯蓂十葉開。春滿室，酒盈杯。百花寧許到尊罍。仙姿要是仙家伴，長為遐齡歲一來。
鷓鴣天
作者：廖行之（宋）

疇昔君王慶誕辰。歡傳金母下瑤城。祗應仙子陪仙仗，卻向人間作壽星。蕭史伴，更和鳴。殷勤好嗣太夫人。直須同飲長生酒，剩看芝蘭照謝庭。
卜算子
作者：廖行之（宋）

雲破露新晴，月上輸清氣。最是江城有底佳，燈火人煙沸。行樂盡歡娛，眼界尤妍媚。多少江濱解佩人，邂逅無窮意。
點絳唇
作者：廖行之（宋）

屈指家山，匆匆又數今朝過。客情那可。愁似天來大。煙雨濛濛，細浥輕塵墮。君知麼。卻成甚個。春暮猶江左。
點絳唇
作者：廖行之（宋）

秋興連天，又還不分秋光老。蓴鱸猶好。莫落秋歸後。有底從人，上馬皆東首。君知否。陽關三奏。消黯情多少。
點絳唇
作者：廖行之（宋）

音信西來，匆匆思作東歸計。別懷縈繫。為個人留滯。尊酒團欒，莫惜通宵醉。還來未。滿期君至。只在初三四。
點絳唇
作者：廖行之（宋）

年少清新，襟裾那受紅塵汙。還他禮數。莫遣衣冠粗。擬倩東風，西逐輪蹄去。泠然御。飄飄仙趣。直到驂鸞處。
點絳唇
作者：廖行之（宋）

此去何之，駢闐車馬朝來起。揚鞭西指。意氣眉間是。閭里兒童，競矚秦蕭史。歸時幾。快瞻行李。還看如雲喜。
點絳唇
作者：廖行之（宋）

玳席華筵，嘉賓環集三千履。蘭膏芬芷。一簇紅蓮裡。花覆玉郎，苒苒青衫媺。鹹傾企。小登科第。有底新桃李。
點絳唇
作者：廖行之（宋）

玉樹芝蘭，冰清況有閨房秀。畫堂如晝。相對傾醇酎。合巹同牢，二姓歡佳耦。憑誰手。鬢絲同紐。共祝齊眉壽。
醜奴兒・採桑子
作者：廖行之（宋）

一春底事多佳氣，非霧非雲。鬱郁氳氳。端為君家誕阿興。慶源袞袞由高密，福有多根。百子千孫。此是元侯嫡耳孫。
如夢令
作者：廖行之（宋）

雨歇涼生枕簟。不夢大槐宮殿。惟對謫仙人，一笑高情眷眷。離恨。離恨。無奈曉窗雞囀。
如夢令
作者：廖行之（宋）

應是南枝向暖。那更青春未晚。竹外見紅腮，芳意與香撩亂。腸斷。腸斷。無奈東風獨佔。
鷓鴣天
作者：廖行之（宋）

九日東籬已泛觴。隴頭猶待返魂香。那知此日花神約，得得同登君子堂。迎臘雪，傲晴霜。西湖風韻接柴桑。壽潭更酌長生水，歲歲和羹入帝鄉。
減字木蘭花
作者：廖行之（宋）

相從歸去。行盡江吳到湘楚。欲話離懷。萬事須憑酒一杯。臨歧握手。贈子一言君聽否。舌在何憂。莫作人間兒女愁。
醉落魄・一斛珠
作者：京鏜（宋）

芳塵休撲。名花喚我相追逐。淺妝不比梅敧竹。深注朱顏，嬌面稱紅燭。阿嬌合貯黃金屋。是誰卻遣來空谷。酡顏遍倚闌干曲。一段風流，不枉到西蜀。
好事近
作者：京鏜（宋）

急雨逐驕陽，洗出長空新月。更對銀河風露，覺今宵都別。不須乞巧拜中庭，枉共天孫說。且信平生拙極，耐歲寒霜雪。
好事近
作者：京鏜（宋）

傑閣聳層霄，幾度曉風殘月。同是鵷行舊侶，慰十年離別。一杯相屬莫留殘，試倚闌干說。趁取簪花綠鬢，未駸駸如雪。
定風波
作者：京鏜（宋）

何必穿針上彩樓。剖瓜插竹訴窮愁。聞道天孫相會處，銀漢無津，不待泛蘭舟。動是隔年尋素約，何似，每逢清夢且嬉遊。但得舉杯開笑口，對月臨風，總勝鵲橋秋。
定風波
作者：京鏜（宋）

休臥元龍百尺樓。眼高照破古今愁。若不擎天為八柱，且學鴟夷，歸泛五湖舟。萬里西南天一角，騎氣乘風，也作等閒遊。莫道玉關人老矣，壯志凌雲，依舊不驚秋。
水調歌頭
作者：京鏜（宋）

楊盧萬人傑，見我眼俱青。錦官城裡勝概，在在款經行。筆底煙雲飛走，胸次乾坤吐納，議論總縱橫。覺我形穢處，相併玉壺清。二使者，弦樣直，水般平。岷峨洗淨悽愴，威與惠相併。聞道東來有詔，卻恐西留無計，頓使雪山輕。滾滾蜀江水，不盡是聲名。
滿江紅
作者：京鏜（宋）

乘興西來，問誰是、平生相識。算惟有、瑤臺明月，照人如昔。萬里清涼銀世界，放教千丈冰輪出。便招邀、我輩上層樓，橫孤笛。陰晴事，人難必。歡樂處，天常惜。幸星稀河澹，雲收風息。更著兩賢陪勝賞，此身如與塵寰隔。笑謫仙、對影足成三，空孤寂。
滿江紅
作者：京鏜（宋）

喜見中秋，急載酒、登樓邀月。誰料得、狂風作祟，浮雲為孽。孤負闌干凝望眼，不教寶鑑懸銀闕。但筵前、依舊舞腰斜，歌喉咽。陰與霽，圓並缺，難指準，休分別。況賞心樂事，從來磨折。常把一尊陪笑語，也勝虛度佳時節。怪坡仙、底事太愁生，驚華髮。
滿江紅
作者：京鏜（宋）

才近重陽，喜風露、醞成爽氣。應料有、悲秋情緒，澹妝慵試。黃菊籬邊開遍否，紫鴻塞外歸來未。但倚闌、高處望長空，無窮意。名利鼎，從渠沸。窮達路，非人致。又何須咄咄，向空書字。西風正好狂吹帽，庾塵那解關吾事。縱嬉遊、也不學山翁，如泥醉。
木蘭花慢
作者：京鏜（宋）

算秋來景物，皆勝賞、況重陽。正露冷欲霜，煙輕不雨，玉宇開張。蜀人從來好事，遇良辰、不肯負時光。藥市家家簾幕，酒樓處處絲簧。婆娑老子興難忘。聊復與平章。也隨分登高，茱萸綴席，菊蕊浮觴。明年未知誰健，笑杜陵、底事獨淒涼。不道頻開笑口，年年落帽何妨。
絳都春
作者：京鏜（宋）

昇平似舊。正錦裡元夕，輕寒時候。十里輪蹄，萬戶簾帷香風透。火城燈市爭輝照。誰撒□、滿空星斗。玉簫聲裡，金蓮影下，月明如畫。知否。良辰美景，□豐歲樂國，從來希有。坐上兩賢，白玉為山聯翩秀。笙歌一片圍紅袖。切莫遣、銅壺催漏。杯行且與邦人，共開笑口。
滿江紅
作者：京鏜（宋）

錦裡先生，草堂築、浣花溪上。料飽看、階前雀食，籬邊漁網。跨鵠騎鯨歸去後，橋西潭北留佳賞。況依然、一曲抱村流，江痕漲。魚龍戲，相浩蕩。禽鳥樂，增舒暢。更綺羅十里，棹歌來往。上坐英賢今李郭，邦人應作仙舟想。但□呼、落日未西時，船休放。
念奴嬌
作者：京鏜（宋）

捫參歷井，恰匆匆三見，西州七夕。怪得驕陽迴避晚，猶去新秋兩日。天上良宵，人間佳節，初不分今昔。夜來急雨，洗成風露清絕。因念萬里飄零，君平何在，誰識乘槎客。插竹剖瓜休妄想，巧處那容人乞。院宇初涼，樓臺不夜，漫說經年隔。引杯長嘯，醉看天地空闊。
水調歌頭
作者：京鏜（宋）

明月四時好，何事喜中秋。瑤臺寶鑑，宜掛玉宇最高頭。放出白毫千丈，散作太虛一色，永珍入吾眸。星斗避光彩，風露助清幽。等閒來，天一角，歲三週。東奔西走，在處依舊若從遊。照我尊前隻影，催我鏡中華髮，蟾兔漫悠悠。連璧有佳客，乘興且登樓。
洞仙歌
作者：京鏜（宋）

三年錦裡，見重陽藥市。車馬喧闐管絃沸。笑籬邊孤寂，臺上疏狂，爭得似，此日西南都會。痴兒官事了，樂與民同，況值高秋好天氣。□不羞華髮，不照衰顏，聊滿插、黃花一醉。道物外、高人有時來，問混雜龍蛇，箇中誰是。
水龍吟
作者：京鏜（宋）

夜來井絡參躔，使星一點明如晝。誰將天上麒麟，鍾作人間英秀。從橐儀刑，御屏名姓，暫煩衣繡。問西川父老，新來喜躍，緣何事、曾知否。今代澄清妙手。為公家、憂心如疚。幾年繁賦，一朝輸代，恩民特厚。初度佳辰，恰逢長至，從來希有。但只將一部，歡聲百萬，與公為壽。
漢宮春
作者：京鏜（宋）

看透塵寰。更禪心似水，道力如山。前身青冥跨鵠，紫府乘鸞。世緣一念，便等閒、遊戲人間。須通道，雲霄步武，不應權牧西南。此日重臨初度，正繡衣輝映，彩服斕斑。人生顯途易到，容養難攀。一時慶事，問誰家、得似門闌。知未艾，百千壽算，慈闈長奉親歡。
漢宮春
作者：京鏜（宋）

暖律初回。又燒燈市井，賣酒樓臺。誰將星移萬點，月滿千街。輕車細馬，隘通衢、蹴起香埃。今歲好，土牛作伴，挽留春色同來。不是天公省事，要一時壯觀，特地安排。何妨綵樓鼓吹，綺席尊罍。良宵勝景，語邦人、莫惜徘徊。休笑我，痴頑不去，年年爛醉金釵。
洞仙歌
作者：京鏜（宋）

東皇著意，妙出妝春手。點綴名花勝於繡。向魚鳧國裡，琴鶴堂前，仍共賞，蜀錦堆紅炫晝。嬌嬈真絕豔，盡是天然，莫恨無香欠檀口。幸今年風雨，不苦摧殘，還肯為、遊人再三留否。算魏紫姚黃號花王，若定價收名，未應居右。
念奴嬌
作者：京鏜（宋）

錦城城北，有平湖、彷彿西湖西畔。載酒郊坰修禊事，雅稱蘭舟同泛。麥壠黃輕，榿林綠重，莫厭春光晚。棹歌聲發，飛來鷗鷺驚散。好是水漲瀰漫，山圍周幣，不盡青青岸。除卻錢塘門外見，只說此間奇觀。句引遊人，追陪佳客，三載成留戀。古今陳跡，從教分付弦管。
滿江紅
作者：京鏜（宋）

雨後晴初，覺春在、榿村柳陌。修禊事、郊坰尋勝，特邀君出。繚繞群山疑虎踞，瀰漫一水容鯨吸。怪西湖、底事卻移來，龜城北。酬令節，逢佳日。風遞暖，煙凝碧。趁蘭舟遊玩，盡杯中物。十里輪蹄塵不斷，幾多粉黛花無色。笑杜陵、昔賦麗人行，空遺蹟。
念奴嬌
作者：京鏜（宋）

郎闈夙望，問何因袖手，雙流溪畔。憶昔班行曾接武，今喜一尊同泛。驥櫪難淹，鵬程方遠，大器成須晚。等閒訪我，又驚雲雨分散。最是遊子悲鄉，小人懷土，夢繞江南岸。楚尾吳頭家住處，滿自山川遐觀。歸興雖濃，俞音尚閟，此地非貪戀。東西惟命，去留遲速休管。
水調歌頭
作者：京鏜（宋）

百堞龜城北，江勢遠連空。槓梁濟涉，渾似溪澗飲長虹。覆以翬飛華宇，載以魚浮疊石，守護有神龍。好看發源水，滾滾盡流東。司馬氏，凌雲氣，蓋群公。當年題柱，從此奏賦動天容。果駕軺車使蜀，能致諸蠻臣漢，邛筰道仍通。寄語登橋者，努力繼前功。
念奴嬌
作者：京鏜（宋）

繡天錦地，浣花溪風物，尤為奇絕。無限蘭舟相盪漾，繒彩重重灌結。冀國遺蹤，杜陵陳跡，疑信俱休說。笙歌叢裡，旌旗光映林樾。自笑與蜀緣多，滄浪亭下，飽看煙波闊。屢疏求歸才請得，知我家山心切。已是行人，猶陪佳客，莫放回船發。來年今日，相思惟共明月。
洞庭春色・沁園春
作者：京鏜（宋）

命駕訪嵇，泛舟思戴，此興甚濃。料情侔楊惲，烏烏拊缶，意輕殷浩，咄咄書空。莫訝群芳淹速異，到時序推排元自同。休悵望，任春來桃李，秋後芙蓉。因嗟錦城四載，漫贏得、齒豁頭童。嘆里門密邇，易成間闊，詩筒頻寄，難續新工。我已懷歸今得請，念此地遲迴誰似公。經濟手，看鸞臺鳳閣，晚節收功。
滿江紅
作者：京鏜（宋）

雨洗新秋，遣涼意、驅除殘暑。還又是、天孫河鼓，一番相遇。銀漢橋成烏鵲喜，金奩絲巧蜘蛛吐。見幾多、結綵拜樓前，穿針女。舟楫具，將歸去。尊俎勝，休匆遽。被西川七夕，四回留住。此地關心能幾輩，他年會面知何處。更倚闌、豪飲莫辭頻，歌金縷。
賀新郎
作者：京鏜（宋）

試與姮娥語。問因何、年年此夜，月明如許。萬頃熔成銀世界，是處玉壺風露。又豈比、尋常三五。變化乾坤同一色，覺星躔、斗柄皆回互。須要我，共分付。平生腳踏紅塵處。漫紛紛、雞蟲厚薄，燕鴻來去。只有嬋娟多情在，依舊當時雅素。空自嘆、歸心難住。留取清光岷江畔，照扁舟、送我章江路。頻引滿，莫匆遽。
雨中花・夜行船
作者：京鏜（宋）

玉局祠前，銅壺閣畔，錦城藥市爭奇。正紫萸綴席，黃菊浮卮。巷陌聯鑣並轡，樓臺吹竹彈絲。登高望遠，一年好景，九日佳期。自憐行客，猶對佳賓，留連豈是貪痴。誰會得、心馳北闕，興寄東籬。惜別未催鷁首，追歡且醉蛾眉。明年此會，他鄉今日，總是相思。
雨中花・夜行船
作者：京鏜（宋）

跨鶴仙姿，掣鯨老手，從來眼赤腰黃。更詞源峽水，才刃干將。處處歡謠載路，時時秀句盈囊。牛頭山畔，煩公斂惠，許我分光。逢迎錦裡，話舊從容，誰知各整行裝。況正好、登高懷古，擇勝尋芳。少緩紅蓮開幕，何妨黃菊浮觴。等閒分首，征塵去後，目斷斜陽。
瑞鶴仙
作者：京鏜（宋）

鴛行舊儔侶。問底事、遲迴西州西處。閒居久如許。相鄰翁對飲，詩人聯句。夤緣會遇。過高軒、相逢喜舞。正菊天、景物澄鮮，切莫趣歸言去。看取。星扉月戶。霧閣雲窗，非公孰住。從容笑語。人生易別難聚。恨分違有日，留連無計，滿目離愁忍覷。若他時、魚雁南來，把書寄與。
水調歌頭
作者：京鏜（宋）

身去日華遠，舉首望長安。四年留蜀，那復有夢到金鑾。遙想將蕪三徑，自笑己窮五技，無語倚闌干。欲作天涯別，猶對俎尊閒。秋意晚，風色厲，葉聲乾。陽關三疊緩唱，一醉且酡顏。聚散燕鴻南北，得失觸蠻左右，莫較去仍還。後日相思處，煙水與雲山。
水龍吟
作者：京鏜（宋）

四年留蜀慚無補，好是求歸得去。風帆百尺，煙波萬里，寧辭掀舞。楚尾吳頭，我家何在，西山南浦。想珠簾畫棟，倚闌凝望，依然捲雲飛雨。最好九霞光處。見當時、結知明主。冰霜節操，鬥星詞采，羽儀朝路。邂逅開懷，等閒分手，滿斟綠醑。道日邊好語，相將飛下，有人知否。
滿江紅
作者：京鏜（宋）

外省掄才，詔書下、芝泥猶溼。應料得、出奇錦繡，爭輝金碧。三級浪高魚已化，九霄路遠鵬方息。有宗工、此地獨持衡，將專席。歲月晚，霜風急。嗟老子，為行客。念昔陪班綴，今親辭色。握手方成同社款，消魂又作歧亭別。也不須、因賦大刀頭，歸心折。
念奴嬌
作者：京鏜（宋）

文章太守，問何事、猶帶天庭黃色。上界一時官府足，聊下神仙宮闕。剖竹新遊，握蘭舊夢，此意誰人識。千軍筆陣，爭先曾奪矛槊。好是萬里相逢，一尊同醉，傾吐平邊策。聚散人生渾慣見，莫為分襟嗚咽。借箸機籌，著鞭功業，只合從君說。明朝回首，天涯何處風月。
水調歌頭
作者：京鏜（宋）

袞袞長江水，策策曉霜風。求歸得請，特地送我布帆東。出處何關輕重，去住不拘淹速，社燕與秋鴻。父老休相戀，四載愧無功。誰知有，樓百尺，臥元龍。來從天上，一麾遊戲鬥牛中。聞道君王前席，見說從臣虛位，變化待鯤鴻。一笑同錦裡，萬事付金鍾。
水龍吟
作者：京鏜（宋）

推移隨牒紅塵裡，試問幾時肩息。家鄉何在，煙迷波渺，雲橫山屹。分閫無功，臨民有愧，褲今襦昔。想征帆萬里，陽關三疊，腸空斷、人誰憶。多謝殷勤綺席。苦留連、不容浮鷁。九霞光外，五雲深畔，君宜鵠立。自笑衰遲，未能軒輊，漫勞噓吸。願鋒車趣召，吳天楚地，相逢他日。
酹江月・念奴嬌
作者：京鏜（宋）

蟆頤江畔，問收拾多少，山光水色。此是朝宗東去路，準擬鳴鼉浮鷁。儒館英遊，侯藩賢望，便合還丹極。九重渴想，甘泉聞道虛席。因念北闕同朝，西州聯事，久矣心相得。邂逅天涯拼一笑，洗我塵胸俗臆。報國無功，歸田有興，寤寐松坡側。他時音問，且憑來信鱗翼。
水調歌頭
作者：京鏜（宋）

與蜀有緣法，見我眼俱青。徵車到處，弦管無限作離聲。自笑四年留滯，漫說三邊安靜，分閫愧長城。一念天地闊，萬事羽毛輕。欲歸去，詩入社，酒尋盟。駸駸雙鬢，老矣祗覺壯心驚。雖是東西惟命，已斷行藏在己，何必問君平。舉似銅梁守，懷抱好同傾。
水調歌頭
作者：京鏜（宋）

雪嶺倚空白，霜柏傲寒青。千巖萬壑奇秀，禽鳥寂無聲。好是群賢四集，同訪寶仙九室，中有玉京城。眼底塵囂遠，胸次利名輕。雲山旁，煙水畔，肯渝盟。傳呼休要喝道，方外恐猜驚。雅羨林泉勝概，倘遂田園歸計，志願足平生。此意只自解，聊復為君傾。
水調歌頭
作者：京鏜（宋）

數月已辦去，今日始成行。天公憐我，特地趁曉作霜晴。萬里賓士為米，四載淹留為豆，自笑太勞生。父老漫遮道，撫字愧陽城。君有命，難俟駕，合兼程。故山心切，猿鶴應是怨仍驚。多謝使華追路，不忍客亭分袂，已醉酒猶傾。莫久西南往，漢代急公卿。
滿江紅
作者：京鏜（宋）

道骨仙風，合笞鳳、鞭鸞歸去。底事為、三峨九頂，等閒留住。攬轡聊施經濟手，凝旒屢出褒嘉語。算只今、人物更誰歸，心如許。嗟我拙，才不武。慚我陋，文非古。縱策遲鞭鈍，也難追步。雖喜故人逢異縣，卻嫌遊子貪行路。但著公、西掖北門中，相期處。
水調歌頭
作者：京鏜（宋）

四載分蜀閫，萬里下吳檣。老懷易感，厭聽催別笛橫羌。自愧謀非經遠，更笑才非任劇，安得召公棠。有志但碌碌，無績可章章。漢嘉守，明似月，潔如霜。邦人鼓舞，愛戴惟恐趣歸忙。況是水曹宗派，仍得蘇州句法，燕寢晝凝香。且趁東風去，步武近明光。
水調歌頭
作者：京鏜（宋）

挺挺祖風烈，再歲滯偏州。元龍豪氣，宜臥百尺最高樓。萬丈文章光焰，一段襟懷灑落，風露玉壺秋。亂石驚濤處，也作等閒遊。適相逢，君去騎，我歸舟。清都絳闕密邇，切莫小遲留。趁取親庭強健，好向聖朝傾吐，事業肯悠悠。回首藩宣地，恩與大江流。
蝶戀花
作者：張震（宋）

梅子初青春已暮。芳草連雲，綠遍西池路。小院繡垂簾半舉。銜泥紫燕雙飛去。人在赤闌橋畔住。不解傷春，還解相思否。清夢欲尋猶間阻。沙窗一夜蕭蕭雨。
鷓鴣天
作者：張震（宋）

寬盡香羅金縷衣。心情不似舊家時。萬絲柳暗才飛絮，一點梅酸已著枝。金底背，玉東西。前歡贏得兩相思。傷心不及風前燕，猶解穿簾度幕飛。
鷓鴣天
作者：張震（宋）

橫素橋邊景最佳。綠波清淺見瓊沙。銜泥燕子迎風絮，得食魚兒趁浪花。春已暮，日初斜。畫船簫鼓是誰家。蘭橈欲去空留戀，醉倚闌干看晚霞。
驀山溪
作者：張震（宋）

青梅如豆，斷送春歸去。小綠間長紅，看幾處、雲歌柳舞。偎花識面，對月共論心，攜素手，採香遊，踏遍西池路。水邊朱戶。曾記銷魂處。小立背鞦韆，空悵望、娉婷韻度。楊花撲面，香糝一簾風，情脈脈，酒厭厭，回首斜陽暮。
驀山溪
作者：張震（宋）

春光如許。春到江南路。柳眼弄晴暉，笑梅老、落英無數。峭寒庭院，羅幕護窗紗，金鴨暖，錦屏深，曾記看承處。雲邊尺素。何計傳心縷。無處說相思，空惆悵、朝雲暮雨。曲闌干外，小立近黃昏，心下事，眼邊愁，借問春知否。
水調歌頭
作者：張（宋）

雨後煙景綠，春水漲桃花。系舟溪上，筍輿十里達平沙。路轉峰迴勝處，無數青熒玉樹，飄緲羽人家。樓觀倚空碧，水竹湛清華。縱幽尋，攜蠟屐，上蒼霞。古仙何在，空餘藥灶委巖窪。他日倘然歸老，乞取一庵雲臥，隨分了生涯。底用更辛苦，九轉煉黃芽。
蝶戀花
作者：王炎2（宋）

纖手行杯紅玉潤。滿眼花枝，雨過胭脂嫩。新月一眉生淺暈。酒闌無奈添春困。喚起醉魂君不問。憔悴顏容，羞與花相近。人自無情花有韻。風光易老何須恨。
蝶戀花
作者：王炎2（宋）

柳暗西湖春欲暮。無數青絲，不繫行人住。一點心情千萬緒。落花寂寂風吹雨。喚起聲中人獨睡。千里明駝，不踏山間路。謾道遣愁除是醉。醉還易醒愁難去。
點絳唇
作者：王炎2（宋）

雨溼東風，誰家燕子穿庭戶。孤村薄暮。花落春歸去。浪走天涯，歸思縈心緒。家何處。亂山無數。不記來時路。
水調歌頭
作者：王炎2（宋）

江月冷如水，江水碧於空。晚來一霎過雨，為我洗秋容。悄悄四山人靜，凜凜三更露下，天闊叫孤鴻。喚醒蓬窗夢，身在水晶宮。揖湘妃，招月娣，御清風。素琴韻遠，不覺醉眼杏花紅。禹穴騎鯨仙去，東海釣鰲人遠，此意與誰同。倚柁一長嘯，出壑舞魚龍。
水調歌頭
作者：王炎2（宋）

千里倦遊客，老眼厭塵煙。蒸湘平遠，他處無此好江山。把酒一聽欸乃，過了黃花時節，水國倍生寒。輸與滄浪叟，長伴白鷗閒。傍江亭，窮杳靄，踞巉巖。水深石冷，聞道別有洞中天。待倩靈妃調曲，喚起馮夷短舞，從此問群仙。雲海渺無際，波湧緩移船。
念奴嬌
作者：王炎2（宋）

小妝朱檻，護秋英千點，金鈿如簇。黃葉白蘋朝露冷，只有孤芳幽馥。華髮蒼頭，宦情羈思，來伴花幽獨。巡簷無語，清愁何啻千斛。因念愛酒淵明，東籬雅意，千載無人續。身在花邊須一醉，小覆杯中醽醁。過了重陽，捻枝嗅蕊，休嘆年華速。明年春到，陳根更有新綠。
鷓鴣天
作者：王炎2（宋）

淡淡疏疏不惹塵。暗香一點靜中聞。人間怪有晴時雪，天上偷回臘裡春。疑淺笑，又輕顰。雖然無語意相親。老來尚可花邊飲，惆悵相攜失玉人。
西江月
作者：辛棄疾（宋）

一柱中擎遠碧，兩峰旁依高寒。橫陳削就短長山。莫把一分增減。我望雲煙目斷，人言風景天慳。被公詩筆盡追還。更上層樓一覽。
西江月
作者：辛棄疾（宋）

堂上謀臣帷幄，邊頭猛將干戈。天時地利與人和。燕可伐與曰可。此日樓臺鼎鼐，他時劍履山河。都人齊和大風歌。管領群臣來賀。
生查子
作者：辛棄疾（宋）

青山招不來，偃蹇誰憐汝。歲晚太寒生，喚我溪邊住。山頭明月來，本在高高處。夜夜入清溪，聽讀《離騷》去。
生查子
作者：辛棄疾（宋）

高人千丈崖，千古儲冰雪。六月火雲時，一見森毛髮。俗人如盜泉，照眼多昏濁。高處掛吾瓢，不飲吾寧渴。
卜算子
作者：辛棄疾（宋）

盜蹠儻名丘，孔子還名蹠。蹠聖丘愚直至今，美惡無真實。簡冊寫虛名，螻蟻侵枯骨。千古光陰一霎時，且進杯中物。
卜算子
作者：辛棄疾（宋）

一個去學仙，一個去學佛。仙飲千杯醉似泥，皮骨如金石。不飲便康強，佛壽須千百。八十餘年入涅槃，且進杯中物。
卜算子
作者：辛棄疾（宋）

一飲動連宵，一醉長三日。廢盡寒暄不寫書，富貴何由得。請看冢中人，冢似當時筆。萬札千書只恁休，且進杯中物。
卜算子
作者：辛棄疾（宋）

剛者不堅牢，柔者難摧挫。不信張開口了看，舌在牙先墮。已闕兩邊廂，又豁中間個。說與兒曹莫笑翁，狗竇從君過。
卜算子
作者：辛棄疾（宋）

一以我為牛，一以吾為馬。人與之名受不辭，善學莊周者。江海任虛舟，風雨從飄瓦。醉者乘車墜不傷，全得於天也。
卜算子
作者：辛棄疾（宋）

夜雨醉瓜廬，春水行秧馬。點檢田間快活人，未有如翁者。禿盡兔豪錐，磨透銅臺瓦。誰伴揚雄作解嘲，烏有先生也。
卜算子
作者：辛棄疾（宋）

珠玉作泥沙，山谷量牛馬。試上累累丘壠看，誰是強梁者。水浸淺深簷，山壓高低瓦。山水朝來笑問人，翁早歸來也。
卜算子
作者：辛棄疾（宋）

千古李將軍，奪得胡兒馬。李蔡為人在下中，卻是封侯者。芸草去陣根，筧竹添新瓦。萬一朝家舉力田，捨我其誰也。
哨遍
作者：辛棄疾（宋）

池上主人，人適忘魚，魚適還忘水。洋洋乎，翠藻青萍裡。想魚兮、無便於此。嘗試思，莊周正談兩事。一明豕蝨一羊蟻。說蟻慕於羶，於蟻棄知，又說於羊棄意。甚蝨焚於豕獨忘之。卻驟說於魚為得計。千古遺文，我不知言，以我非子。子固非魚，噫。魚之為計子焉知。河水深且廣，風濤萬傾堪依。有網罟如雲，鵜鶘成陣，過而留泣計應非。其外海茫茫，下有龍伯，飢時一啖千里。更任公五十犗為餌。使海上人人厭腥味。似鯤鵬、變化能幾。東遊入海，此計直以命為嬉。古來謬算狂圖，五鼎烹死，指為平地。嗟魚欲事遠遊時。請三思而行可矣。
蘭陵王
作者：辛棄疾（宋）

恨之極。恨極銷磨不得。萇弘事，人道後來，其血三年化為碧。鄭人緩也泣。吾父攻儒助墨。十年夢，沈痛化餘，秋柏之間既為實。相思重相憶。被怨結中腸，潛動精魄。望夫江上巖巖立。嗟一念中變，後期長絕。君看啟母憤所激。又俄傾為石。難敵。最多力。甚一忿沈淵，精氣為物。依然困鬥牛磨角。便影入山骨，至今雕琢。尋思人間，只合化，夢中蝶。
賀新郎
作者：辛棄疾（宋）

著厭霓裳素。染胭脂、苧羅山下，浣沙溪渡。誰與流霞千古醞，引得東風相誤。從臾入、吳宮深處。鬢亂釵橫渾不醒，轉越江、剗地迷歸路。煙艇小，五湖去。當時倩得春留住。就錦屏一曲，種種斷腸風度。才是清明三月近，須要詩人妙句。笑援筆、殷勤為賦。十樣蠻箋紋錯綺，粲珠璣、淵擲驚風雨。重喚酒，共花語。
賀新郎
作者：辛棄疾（宋）

碧海成桑野。笑人間，江翻平陸，水雲高下。自是三山顏色好，更著雨婚煙嫁。料未必、龍眠能畫。擬向詩人求幼婦，倩諸君、妙手皆談馬。須進酒，為陶寫。回頭鷗鷺瓢泉社。莫吟詩、莫拋尊酒，是吾盟也。千騎而今遮白髮，忘卻滄浪亭榭。但記得、灞陵呵夜。我輩從來文字飲，怕壯懷、激烈須歌者。蟬噪也，綠陰夏。
賀新郎
作者：辛棄疾（宋）

鳥倦飛還矣。笑淵明、瓶中儲粟，有無能幾。蓮社高人留翁語，我醉寧論許事。試沽酒、重斟翁喜。一見簫然音韻古，想東籬、醉臥參差是。千載下，竟誰似。元龍百尺高樓裡。把新詩、殷勤問我，停雲情味。北夏門高從拉攞，何事須人料理。翁曾道、繁華朝起。塵土人言寧可用，顧青山、與我何如耳。歌且和，楚狂子。
賀新郎
作者：辛棄疾（宋）

肘後俄生柳。嘆人生、不如意事，十常八九。右手淋浪才有用，閒卻持螯左手。謾贏得、傷今感舊。投閣先生惟寂寞，笑是非、不了身前後。持此語，問烏有。青山幸自重重秀。問新來、蕭蕭木落，頗堪秋否。總被西風都瘦損，依舊千巖萬岫。把萬事、無言搔首。翁比渠儂人誰好，是我常、與我周旋久。寧作我，一杯酒。
念奴嬌
作者：辛棄疾（宋）

風狂雨橫，是邀勒園林，幾多桃李。待上層樓無氣力，塵滿欄干誰倚。就火添衣，移香傍枕，莫卷朱簾起。元宵過也，春寒猶自如此。為問幾日新晴，鳩鳴屋上，鵲報簷前喜。揩試老來詩句眼，要看拍堤春水。月下憑肩，花邊繫馬，此興今休矣。溪南酒賤，光陰只在彈指。
念奴嬌
作者：辛棄疾（宋）

洞庭春晚，舊傳恐是，人間尤物。收拾瑤池傾國豔，來向朱欄一壁。透戶龍香，隔簾鶯語，料得肌如血。月妖真態，是誰教避人傑。酒罷歸對寒窗，相留昨夜，應是梅花發。賦了高唐猶想像，不管孤燈明滅。半面難期，多情易感，愁點星星發。繞樑聲在，為伊忘味三月。
念奴嬌
作者：辛棄疾（宋）

是誰調護，歲寒枝、都把蒼苔封了。茅舍疏籬江上路，清夜月高山小。摸索應知，曹劉沈謝，何況霜天曉。芬芳一世，料君長被花惱。惆悵立馬行人，一枝最愛，竹外橫斜好。我向東鄰曾醉裡，喚起詩家二老。拄杖而今，婆娑雪裡，又識商山皓。請君置酒，看渠與我傾倒。
沁園春
作者：辛棄疾（宋）

老子平生，笑盡人間，兒女怨恩。況白頭能幾，定應獨往，青雲得意，見說長存。抖擻衣冠，憐渠無恙，合掛當年神武門。都如夢，算能爭幾許，雞曉鍾昏。此心無有新冤。況抱甕年來自灌園。但淒涼顧影，頻悲往事，殷勤對佛，欲問前因。卻怕青山，也妨賢路，休鬥尊前見在身。山中友，試高吟楚些，重與招魂。
沁園春
作者：辛棄疾（宋）

有美人兮，玉佩瓊踞，吾夢見之。問斜陽猶照，漁樵故里，長橋誰記，今故期思。物化蒼茫，神遊彷彿，春與猿吟秋鶴飛。還驚笑，向晴波忽見，千丈虹霓。覺來西望崔嵬。更上有青楓下有溪。待空山自薦，寒泉秋菊，中流卻送，桂棹蘭旗。萬事長嗟，百年雙鬢，吾非斯人誰與歸。憑闌久，正清愁未了，醉墨休題。
沁園春
作者：辛棄疾（宋）

我試評君，君定何如，玉川似之。記李花初發，乘雲共語，梅花開後，對月相思。白髮重來，畫橋一望，秋水長天孤鶩飛。同吟處，看佩搖明月，衣卷青霓。相君高節崔嵬。是此處耕巖與釣溪。被西風吹盡，村簫社鼓，青山留得，松蓋雲旗。弔古愁濃，懷人日暮，一片心從天外歸。新詞好，似淒涼楚些，字字堪題。
沁園春
作者：辛棄疾（宋）

我醉狂吟，君作新聲，倚歌和之。算芬芳定向，梅間得意，輕清多是，雪裡尋思。朱雀橋邊，何人會道，野草斜陽春燕飛。都休問，甚元無霽雨，卻有晴霓。詩壇千丈崔嵬。更有筆如山墨作溪。看君才未數，曹劉敵手，風騷合受，屈宋降旗。誰識相如，平生自許，慷慨須乘駟馬歸。長安路，問垂虹千柱，何處曾題。
水調歌頭
作者：辛棄疾（宋）

落日古城角，把酒勸君留。長安路遠，何事風雪敝貂裘。散盡黃金身世，不管秦樓人怨，歸計狎沙鷗。明夜扁舟去，和月載離愁。功名事，身未老，幾時休。詩書萬卷，致身須到古伊周。莫學班超投筆，縱得封侯萬里，憔悴老邊州。何處依劉客，寂寞賦《登樓》。
水調歌頭
作者：辛棄疾（宋）

官事未易了，且向酒邊來。君如無我，問君懷抱向誰開。但放平生丘壑，莫管旁人嘲罵，深蟄要驚雷。白髮還自笑，何地置衰頹。五車書，千古飲，百篇才。新詞未到，瓊瑰先夢滿吾懷。已過西風重九，且要黃花入手，詩興未關梅。君要花滿縣，桃李趁時栽。
水調歌頭
作者：辛棄疾（宋）

千里渥窪種，名動帝王家。金鑾當日奏草，落筆萬龍蛇。帶得無邊春下，等待江山都老，教看鬢方鴉。莫管錢流地，且擬醉黃花。喚雙成，歌弄玉，舞綠華。一觴為飲千歲，江海吸流霞。聞道清都帝所，要挽銀河仙浪，西北洗胡沙。回首日邊去，雲裡認飛車。
水調歌頭
作者：辛棄疾（宋）

千古老蟾口，雲洞插天開。漲痕當日何事，洶湧到崔嵬。攫土摶沙兒戲，翠谷蒼崖幾變，風雨化人來。萬里須臾耳，野馬驟空埃。笑年來，蕉鹿夢，畫蛇杯。黃花憔悴風露，野碧漲荒萊。此會明年誰健，後日猶今視昔，歌舞只空臺。愛酒陶元亮，無酒正徘徊。
水調歌頭
作者：辛棄疾（宋）

文字覷天巧，亭榭定風流。平生丘壑，歲晚也作稻粱謀。五畝園中秀野，一水田將綠繞，䆉稏不勝秋。飯飽對花竹，可是便忘憂。吾老矣，探禹穴，欠東遊。君家風月幾許，白鳥去悠悠。插架牙籤萬軸，射虎南山一騎，容我攬鬚不。更欲勸君酒，百尺臥高樓。
水調歌頭
作者：辛棄疾（宋）

日月如磨蟻，萬事且浮休。君看簷外江水，滾滾自東流。風雨瓢泉夜半，花草雪樓春到，老子已菟裘。歲晚問無恙，歸計橘千頭。夢連環，歌《彈鋏》，賦《登樓》。黃雞白酒，君去村社一番秋。長劍倚天誰問，夷甫諸人堪笑，西北有神州。此事君自了，千古一扁舟。
水調歌頭
作者：辛棄疾（宋）

說與西湖客，觀水更觀山。淡妝濃抹西子，喚起一時觀。種柳人今天上，對酒歌翻《水調》，醉墨卷秋瀾。老子興不淺，歌舞莫教閒。看尊前，輕聚散，少悲歡。城頭無限今古，落日曉霜寒。誰唱黃雞白酒，猶記紅旗清夜，千騎月臨關。莫說西州路，且盡一杯看。
水調歌頭
作者：辛棄疾（宋）

萬事一杯酒，長嘆復長歌。杜陵有客，剛賦雲外築婆娑。須信功名兒輩，誰識年來心事，古井不生波。種種看餘發，積雪就中多。二三子，問丹桂，倩素娥。平生螢雪，男兒無奈五車何。看取長安得意，莫恨春風看盡，花柳自蹉砣。今夕且歡笑，明月鏡新磨。
水調歌頭
作者：辛棄疾（宋）

歲歲有黃菊，千載一東籬。悠然政須兩字，長笑退之詩。自古此山元有，何事當時才見，此意有誰知。君起更斟酒，我醉不須辭。回首處，雲正出，鳥倦飛。重來樓上，一句端的與君期。都把軒窗寫遍，更使兒童誦得，歸去來兮辭。萬卷有時用，植杖且耘耔。
水調歌頭
作者：辛棄疾（宋）

淵明最愛菊，三徑也栽松。何人收拾，千載風味此山中。手把離騷讀遍，自掃落英餐罷，杖屨曉霜濃。皎皎太獨立，更插萬芙蓉。水潺湲，雲澒洞，石巃嵸。素琴濁酒喚客，端有古人風。卻怪青山能巧，政爾橫看成嶺，轉面已成峰。詩句得活法，日月有新工。
滿江紅
作者：辛棄疾（宋）

美景良辰，算只是、可人風月。況素節揚輝，長是十分清徹。著意登樓瞻玉兔，何人張幕遮銀闕。倩飛簾、得得為吹開，憑誰說。弦與望，從園缺。今與昨，何區別。羨夜來手把，桂花堪折。安得便登天柱上，從容陪伴酬佳節。更如今，不聽麈談清，愁如發。
滿江紅
作者：辛棄疾（宋）

點火櫻桃，照一架、荼䕷如雪。春正好，見龍孫穿破，紫苔蒼壁。乳燕引雛飛力弱，流鶯喚友嬌聲怯。問春歸、不肯帶愁歸，腸千結。層樓望，春山疊。家何在，煙波隔。把古今遺恨，向他誰說。蝴碟不傳千里夢，子規叫斷三更月。聽聲聲、枕上勸人歸，歸難得。
滿江紅
作者：辛棄疾（宋）

漢水東流，都洗盡、髭鬍膏血。人盡說、君家飛將，舊時英烈。破敵金城雷過耳，談兵玉帳冰生頰。想王郎、結髮賦從戎，傳遺業。腰間劍，聊彈鋏。尊中酒，堪為別。況故人新擁，漢壇旌節。馬革裹屍當自誓，蛾眉伐性休重說。但從今、記取楚樓風，裴臺月。
滿江紅
作者：辛棄疾（宋）

風捲庭梧，黃葉墜、新涼如洗。一笑折、秋英同賞，弄香挼蕊。天遠難窮休久望，樓高欲下還重倚。拼一襟、寂寞淚彈秋，無人會。今古恨，沈荒壘。悲歡事，隨流水。想登樓青鬢，未堪憔悴。極目煙橫山數點，孤舟月淡人千里。對嬋娟、從此話離愁，金尊裡。
滿江紅
作者：辛棄疾（宋）

紫陌飛塵，望十里、雕鞍繡轂。春未老、已驚臺榭，瘦紅肥綠。睡雨海棠猶倚醉，舞風楊柳難成曲。問流鶯、能說故園無，曾相熟。巖泉上，飛鳧浴。巢林下，棲禽宿。恨荼䕷開晚，謾翻船玉。蓮社豈堪談昨夢，蘭亭何處尋遺墨。但羈懷、空自倚鞦韆，無心蹴。
滿江紅
作者：辛棄疾（宋）

漢節東南，看駟馬、光華周道。須信是、七閩還有，福星來到。庭草自生心意足，榕陰不動秋光好。問不知，何處著君侯，蓬萊島。還自笑，人今老。空有恨，縈懷抱。記江湖十載，厭持旌纛。濩落我材無所用，易除殆類無根潦。但欲搜、好語謝新詞，羞瓊報。
滿江紅
作者：辛棄疾（宋）

半山佳句，最好是、吹香隔屋。又還怪、冰霜側畔，蜂兒成簇。更把香來薰了月，卻教影去斜侵竹。似神清、骨冷住西湖，何由俗。根老大，穿坤軸。枝夭嫋，蟠龍斛。快酒兵長俊，詩壇高築。一再人來風味惡，兩三杯後花緣熟。記五更、聯句失彌明，龍銜燭。
滿江紅
作者：辛棄疾（宋）

老子平生，原自有、金盤華屋。還又要、萬間寒士，眼前突兀。一舸歸來輕似葉，兩翁相對清如鵠。道如今、吾亦愛吾廬，多松菊。人道是，荒年轂。還又似，豐年玉。甚等閒卻為，鱸魚歸速。野鶴溪邊留杖屨，行人牆外聽絲竹。問近來、風月幾篇詩，三千軸。
滿江紅
作者：辛棄疾（宋）

兩峽嶄巖，問誰佔、清風舊築。更滿眼、雲來鳥去，澗紅山綠。世上無人供笑傲，門前有客休迎肅。怕淒涼、無物伴君時，多栽竹。風采妙，凝冰玉。詩句好，餘膏馥。嘆只今人物，一夔應足。人似秋鴻無定住，事如飛彈須園熟。笑君侯、陪酒又陪歌，陽春曲。
永遇樂
作者：辛棄疾（宋）

千古江山，英雄無覓，孫仲謀處。舞榭歌臺，風流總被，雨打風吹去。斜陽草樹，尋常巷陌，人道寄奴曾住。想當年，金戈鐵馬，氣吞萬里如虎。元嘉草草，封狼居胥，贏得倉皇北顧。四十三年，望中猶記，烽火揚州路。可堪回首，佛狸祠下，一片神鴉社鼓。憑誰問，廉頗老矣，尚能飯否。
歸朝歡
作者：辛棄疾（宋）

見說岷峨千古雪。都作岷峨山上石。君家右史老泉公，千金費盡勤收拾。一堂真石室。空庭更與添突兀。記當時，長編筆硯，日日雲煙溼。野老時逢山鬼泣。誰夜持山去難覓。有人依樣入明光，玉階之下巖巖立。琅玕無數碧。風流不數平原物。欲重吟，青蔥玉樹，須倩子云筆。
瑞鶴仙
作者：辛棄疾（宋）

雁霜寒透幕。正護月雲輕，嫩冰猶薄。溪奩照梳掠。想含香弄粉，豔妝難學。玉肌瘦弱。更重重、龍綃襯著。倚東風，一笑嫣然，轉盼萬花羞落。寂寞。家山何在，雪後園林，水邊樓閣。瑤池舊約。鱗鴻更杖誰託。粉蝶兒只解，尋桃覓柳，開遍南枝未覺。但傷心，冷落黃昏，數聲畫角。
聲聲慢
作者：辛棄疾（宋）

東南形勝，人物風流，白頭見君恨晚。便覺君家叔度，去人未遠。長憐士元驥足，道直須、別駕方展。問個裡，待怎生銷殺，胸中萬卷。況有星辰劍履，是傳家合在，玉皇香案。零落新詩，我欠可人消遣。留君再三不住，便直饒、萬家淚眼。怎抵得，這眉間、黃色一點。
漢宮春
作者：辛棄疾（宋）

秦望山頭，看亂雲急雨，倒立江湖。不如雲者為雨，雨者云乎。長空萬里，被西風、變滅須臾。回首聽，月明天籟，人間萬竅號呼。誰向若耶溪上，倩美人西去，麋鹿姑蘇。至今故國人望，一舸歸歟。歲雲暮矣，問何不、鼓瑟吹竽。君不間，王亭謝館，冷煙寒樹啼烏。
漢宮春
作者：辛棄疾（宋）

亭上秋風，記去年嫋嫋，曾到吾廬。山河舉目雖異，風景非殊。功成者去，覺團扇、便與人疏。吹不斷，斜陽依舊，茫茫禹跡都無。千古茂陵詞在，甚風流章句，解擬相如。只今木落江冷，眇眇愁餘。故人書報，莫因循、忘卻蓴鱸。誰念我，新涼燈火，一編太史公書。
漢宮春
作者：辛棄疾（宋）

心似孤僧，更茂林修竹，山上精廬。維摩定自非病，誰遣文殊。白頭自昔，嘆相逢、語密情疏。傾蓋處，論心一語，只今還有公無。最喜《陽春》妙句，被西風吹墮，金玉鏗如。夜來歸夢江上，父老歡予。荻花深處，喚兒童、吹火烹鱸。歸去也，絕交何必，更修山巨源書。
漢宮春
作者：辛棄疾（宋）

達則青雲，便玉堂金馬，窮則茅廬。逍遙小大自適，鵬鷃何殊。君如星斗，燦中天、密密疏疏。荒草外，自憐螢火，清光暫有還無。千古季鷹猶在，向松江道我，問訊何如。白頭愛山下去，翁定嗔予。人生謾爾，豈食魚、必鱠之鱸。還自笑，君詩頓覺，胸中萬卷藏書。
洞仙歌
作者：辛棄疾（宋）

冰姿玉骨，自是清涼〔態〕。此度濃妝為誰改。向竹籬茅舍，幾誤佳期。招伊怪，滿臉顏紅微帶。壽陽妝鑑裡，應是承恩，纖手重勻異香在。怕等閒、春未到，雪裡先開，風流㬠、說與群芳不解。更總做、北人未識伊，據品調，難作杏花看待。
洞仙歌
作者：辛棄疾（宋）

賢愚相去，算其間能幾。差以毫釐繆千里。細思量義利，舜蹠之分，孳孳者，等是雞鳴而起。味甘終易壞，歲晚還知，君子之交淡如水。一餉聚飛蚊，其響如雷，深自覺、昨非今是。羨安樂窩中泰和湯，更劇飲，無過半醺而已。
上西平・金人捧露盤
作者：辛棄疾（宋）

九衢中，杯逐馬，帶隨車。問誰解、愛惜瓊華。何如竹外，靜聽窣窣蟹行沙。自憐是，海山頭，種玉人家。紛如鬥，嬌如舞，才整整，又斜斜。要圖畫，還我漁蓑。凍吟應笑，羔兒無分謾煎茶。起來極目，向彌茫、數盡歸鴉。
上西平・金人捧露盤
作者：辛棄疾（宋）

恨如新，新恨了，又重新。看天上、多少浮雲。江南好景，落花時節又逢君。夜來風雨，春歸似欲留人。尊如海，人如玉，詩如錦，筆如神。能幾字、盡殷勤。江天日暮，何時重與細論文。綠楊陰裡，聽陽關、門掩黃昏。
婆羅門引
作者：辛棄疾（宋）

不堪鶗鴂，早教百草放春歸。江頭愁殺吾累。卻覺君侯雅句，千載共心期。便留春甚樂，樂了須悲。瓊而素而。被花惱、只鶯知。正要千鍾角酒，五字栽詩。江東日暮，道繡斧、人去未多時。還又要、玉殿論思。
千年調
作者：辛棄疾（宋）

卮酒向人時，和氣先傾倒。最要然然可可，萬事稱好。滑稽坐上，更對鴟夷笑。寒與熱，總隨人，甘國老。少年使酒，出口人嫌拗。此個和合道理，近日方曉。學人言語，未會十分巧。看他門，得人憐，秦吉了。
江神子・江城子
作者：辛棄疾（宋）

暗香橫路雪垂垂。晚風吹。曉風吹。花意爭春，先出歲寒枝。畢竟一年春事了，緣太早，卻成遲。未應全是雪霜姿。欲開時。未開時。粉面朱唇，一半點胭脂。醉裡謗花花莫恨，渾冷淡，有誰知。
江神子・江城子
作者：辛棄疾（宋）

五雲高處望西清。玉階升。棣華榮。築屋溪頭，樓觀畫難成。長夜笙歌還起問，誰放月，又西沉。家傳《鴻寶》舊知名。看長生。奉嚴宸。且把風流，水北畫耆英。咫尺西風詩酒社，石鼎句，要彌明。
一翦梅
作者：辛棄疾（宋）

憶對中秋丹桂叢。花在杯中。月在杯中。今宵樓上一尊同。雲溼紗窗。雨溼紗窗。渾欲乘風問化工。路也難通。信也難通。滿堂惟有燭花紅。杯且從容。歌且從容。
踏莎行
作者：辛棄疾（宋）

夜月樓臺，秋香院宇。笑吟吟地人來去。是誰秋到便淒涼，當年宋玉悲如許。隨分杯盤，等閒歌舞。問他有甚堪悲處。思量卻也有悲時，重陽節近多風雨。
踏莎行
作者：辛棄疾（宋）

弄影闌干，吹香巖谷。枝枝點點黃金粟。未堪收拾付薰爐，窗前且把《離騷》讀。奴僕葵花，兒曹金菊。一秋風露清涼足。傍邊只欠個姮娥，分明身在蟾宮宿。
踏莎行
作者：辛棄疾（宋）

吾道悠悠，憂心悄悄。最無聊處秋光到。西風林外有啼鴉，斜陽山下多衰草。長憶商山，當年四老。塵埃也走咸陽道。為誰書到便幡然，至今此意無人曉。
定風波
作者：辛棄疾（宋）

金印累累佩陸離。河梁更賦斷腸詩。莫擁旌旗真個去。何處。玉堂元自要論思。且約風流三學士。同醉。春風看試幾槍旗。從此酒酣明月夜。耳熱。那邊應是說儂時。
定風波
作者：辛棄疾（宋）

野草閒花不當春。杜鵑卻是舊知聞。謾道不如歸去住。梅雨。石榴花又是離魂。前殿群臣深殿女。赭袍一點萬紅巾。莫問興亡今幾主。聽取。花前毛羽已羞人。
破陣子
作者：辛棄疾（宋）

菩薩叢中惠眼，碩人詩裡娥眉。天上人間真福相，畫就描成好靨兒。行時嬌更遲。勸酒偏他最劣，笑時猶有些痴。更著十年君看取，兩國夫人更是誰。殷勤秋水詞。
臨江仙
作者：辛棄疾（宋）

小靨人憐都惡瘦，曲眉天與長顰。沈思歡事惜腰身。枕添離別淚，粉落卻深勻。翠袖盈盈渾力薄，玉笙嫋嫋愁新。夕陽依舊倚窗塵。葉紅苔鬱碧，深院斷無人。
臨江仙
作者：辛棄疾（宋）

逗曉鶯啼聲暱暱，掩關高樹冥冥。小渠春浪細無聲。井床聽夜雨，出蘚轆轤青。碧草旋荒金谷路，烏絲重記《蘭亭》。強扶殘醉繞雲屏。一枝風露溼，花重入疏欞。
臨江仙
作者：辛棄疾（宋）

春色饒君白髮了，不妨倚綠偎紅。翠鬟催喚出房櫳。垂肩金縷窄，蘸甲寶杯濃。睡起鴛鴦飛燕子，門前沙暖泥融。畫樓人把玉西東。舞低花外月，唱澈柳邊風。
臨江仙
作者：辛棄疾（宋）

金谷無煙宮樹綠，嫩寒生怕春風。博山微透暖薰籠。小樓春色裡，幽夢雨聲中。別浦鯉魚何日到，錦書封恨重重。海棠花下去年逢。也應隨分瘦，忍淚覓殘紅。
臨江仙
作者：辛棄疾（宋）

手種門前烏桕樹，而今千尺蒼蒼。田園只是舊耕桑。杯盤風月夜，簫鼓子孫忙。七十五年無事客，不妨兩鬢如霜。綠窗剗地調紅妝。更從今日醉，三萬六千場。
臨江仙
作者：辛棄疾（宋）

手拈黃花無意緒，等閒行盡迴廊。捲簾芳桂散餘香。枯荷難睡鴨，疏雨暗池塘。憶得舊時攜手處，如今水遠山長。羅巾浥淚別殘妝。舊歡新夢裡，閒處卻思量。
臨江仙
作者：辛棄疾（宋）

冷雁寒雲渠有恨，春風自滿餘懷。更教無日不花開。未須愁菊盡，相次有梅來。多病近來渾止酒，小槽空壓新醅。青山卻自要安排。不須連日醉，且進兩三杯。
臨江仙
作者：辛棄疾（宋）

六十三年無限事，從頭悔恨難追。已知六十二年非。只應今日是，後日又尋思。少是多非惟有酒，何須過後方知。從今休似去年時。病中留客飲，醉裡和人詩。
臨江仙
作者：辛棄疾（宋）

窄樣金盃教換了，房櫳試聽珊珊。莫教秋扇雪團團。古今悲笑事，長付後人看。記取桔槔春雨後，短畦菊艾相連。拙於人處巧於天。君看流水地，難得正方園。
臨江仙
作者：辛棄疾（宋）

醉帽吟鞭花不住，卻招花共商量。人生何必醉為鄉。從教斟酒淺，休更和詩忙。一斗百篇風月地，饒他老子當行。從今三萬六千場。青青頭上發，還作柳絲長。
臨江仙
作者：辛棄疾（宋）

祗恐牡丹留不住，與春約束分明。未開微雨半開晴。要花開定準，又更與花盟。魏紫朝來將進酒，玉盤盂樣先呈。鞓紅似向舞腰橫。風流人不見，錦繡夜間行。
臨江仙
作者：辛棄疾（宋）

老去渾身無著處，天教只住山林。百年光景百年心。更歡須嘆息，無病也呻吟。試向浮瓜沈李處，清風散發披襟。莫嫌淺後更頻斟。要他詩句好，須是酒杯深。
臨江仙
作者：辛棄疾（宋）

偶向停雲堂上坐，曉猿夜鶴驚猜。主人何事太塵埃。低頭還說向，被召又重來。多謝北山山下老，殷勤一語佳哉。借君竹杖與芒鞋。徑須從此去，深入白雲堆。
蝶戀花
作者：辛棄疾（宋）

淚眼送君傾似雨。不折垂楊，只倩愁隨去。有底風光留不住。煙波萬頃春江櫓。老馬臨流痴不渡。應惜障泥，忘了尋春路。身在稼軒安穩處。書來不用多行數。
蝶戀花
作者：辛棄疾（宋）

燕語鶯啼人乍遠。卻恨西園，依舊鶯和燕。笑語十分愁一半。翠圍特地春光暖。只道書來無過雁。不道柔腸，近日無腸斷。柄玉莫搖湘淚點。怕君喚作秋風扇。
蝶戀花
作者：辛棄疾（宋）

洗盡機心隨法喜。看取尊前，秋思如春意。誰與先生寬發齒。醉時惟有歌而已。歲月何須溪上記。千古黃花，自有淵明比。高臥石龍呼不起。微風不動天如醉。
蝶戀花
作者：辛棄疾（宋）

何物能令公怒喜。山要人來，人要山無意。恰似哀箏弦下齒。千情萬意無時已。自要溪堂韓作記。今代機雲，好語花難比。老眼狂花空處起。銀鉤未見心先醉。
南鄉子
作者：辛棄疾（宋）

何處望神州。滿眼風光北固樓。千古興亡多少事，悠悠。不盡長江袞袞流。年少萬兜鍪。坐斷東南戰未休。天下英雄誰敵手。曹劉。生子當如孫仲謀。
鷓鴣天
作者：辛棄疾（宋）

別恨妝成白髮新。空教兒女笑陣人。醉尋夜雨旗亭酒，夢斷東風輦路塵。騎騄駬，籋青雲。看公冠佩玉階春。忠言句句唐虞際，便是人間要路津。
鷓鴣天
作者：辛棄疾（宋）

樽俎風流有幾人。當年未遇已心親。金陵種柳歡娛地，庾嶺逢梅寂寞濱。樽似海，筆如神。故人南北一般春。玉人好把新妝樣，淡畫眉兒淺注唇。
鷓鴣天
作者：辛棄疾（宋）

指點齋尊特地開。風帆莫引酒船回。方驚共折津頭柳，卻喜重尋嶺上梅。催月上，喚風來。莫愁瓶罄恥金罍。只愁畫角樓頭起，急管哀弦次第催。
鷓鴣天
作者：辛棄疾（宋）

困不成眠奈夜何。情知歸未轉愁多。暗將往事思量遍，誰把多情惱亂他。些底事，誤人哪。不成真個不思家。嬌痴卻妒香香睡，喚起醒松說夢些。
鷓鴣天
作者：辛棄疾（宋）

夢斷京華故倦遊。只今芳草替人愁。陽關莫作三疊唱，越女應須為我留。看逸韻，自名流。青衫司馬且江州。君家兄弟真堪笑，個個能修五鳳樓。
鷓鴣天
作者：辛棄疾（宋）

一夜清霜變鬢絲。怕愁剛把酒禁持。玉人今夜相思不，想見頻將翠枕移。真個恨，未多時。也應香雪減些兒。菱花照面須頻記，曾道偏宜淺畫眉。
鷓鴣天
作者：辛棄疾（宋）

木落山高一夜霜。北風驅雁又離行。無言每覺情懷好，不飲能令興味長。頻聚散，試思量。為誰春草夢池塘。中年長作東山恨，莫遣離歌苦斷腸。
鷓鴣天
作者：辛棄疾（宋）

拋卻山中詩酒窠。卻來官府聽笙歌。閒愁做弄天來大，白髮栽埋日許多。新劍戟，舊風波。天生予懶奈予何。此身已覺渾無事，卻教兒童莫恁麼。
鷓鴣天
作者：辛棄疾（宋）

桃李漫山過眼空。也宜惱損杜陵翁。若將玉骨冰姿比，李蔡為人在下中。尋驛使，寄芳容。壠頭休放馬蹄松。吾家離落黃昏後，剩有西湖處士風。
鷓鴣天
作者：辛棄疾（宋）

晚歲躬耕不怨貧。只雞斗酒聚比鄰。都無晉宋之間事，自是羲皇以上人。千載後，百篇存。更無一字不清真。若教王謝諸郎在，未抵柴桑陌上塵。
鷓鴣天
作者：辛棄疾（宋）

發底青青無限春。落紅飛雪謾紛紛。黃花也伴秋光老，何事尊前見在身。書萬卷，筆如神。眼看同輩上青雲。箇中不許兒童會，只恐功名更逼人。
鷓鴣天
作者：辛棄疾（宋）

老退何曾說著官。今朝放罪上恩寬。便支香火真侍俸，更綴文書舊殿班。扶病腳，洗衰顏。快從老病借衣冠。此身忘世渾容易，使世相忘卻自難。
鷓鴣天
作者：辛棄疾（宋）

綠鬢都無白髮侵。醉時拈筆越精神。愛將蕪語追前事，更把梅花比那人。回急雪，遏行雲。近時歌舞舊時情。君侯要識誰輕重，看取金盃幾許深。
鷓鴣天
作者：辛棄疾（宋）

泉上長吟我獨清。喜君來共雪爭明。已驚並水鷗無色，更怪行沙蟹有聲。添爽氣，動雄情。奇因六出憶陳平。卻嫌鳥雀投林去，觸破當樓雲母屏。
鷓鴣天
作者：辛棄疾（宋）

莫殢春光花下游。便須準備落花愁。百年雨打風吹卻，萬事三平二滿休。將擾擾，付悠悠。此生於世百無憂。新愁次第相拋舍，要伴春歸天盡頭。
瑞鷓鴣
作者：辛棄疾（宋）

暮年不賦短長詞。和得淵明數首詩。君自不歸歸甚易，今猶未足足何時。偷閒定向山中老，此意須教鶴輩知。聞道只今秋水上，故人曾榜《北山移》。
瑞鷓鴣
作者：辛棄疾（宋）

聲名少日畏人知。老去行藏與願違。山草舊曾呼遠志，故人今又寄當歸。何人可覓安心法，有客來觀杜德機。卻笑使君那得似，清江萬頃白鷗飛。
瑞鷓鴣
作者：辛棄疾（宋）

膠膠擾擾幾時休。一出山來不自由。秋水觀中山月夜，停雲堂下菊花秋。隨緣道理應須會，過分功名莫強求。先自一身愁不了，那堪愁上更添愁。
摸魚子
作者：張炎（宋）

向天涯、水流雲散，依依往事非舊。西湖見說鷗飛去，知有海翁來否。風雨後。甚客裡逢春，尚記花間酒。空嗟皓首。對茂苑殘紅，攜歌佔地，相趁小垂手。歸時候。花徑青紅尚有。好遊何事詩瘦。龜蒙未肯尋幽興，曾戀志和漁叟。吟嘯久。愛如此清奇，歲晚忘年友。呼船渡口。嘆西出陽關，故人何處，愁在渭城柳。
南鄉子
作者：張炎（宋）

風月似孤山。千樹斜橫水一環。天與清香心獨領，怡顏。冰雪中間屋數間。庭戶隔塵寰。自有云封底用關。卻笑桃源深處隱，躋攀。引得漁翁見不難。
南樓令・唐多令
作者：張炎（宋）

一見又天涯。人生可嘆嗟。想難忘、江上琵琶。詩酒一瓢風雨外，都莫問，是誰家。憐我鬢先華。何愁歸路賒。向西湖、重隱煙霞。說與山童休放鶴，最零落，是梅花。
醉落魄・一斛珠
作者：張炎（宋）

鏤花鐫葉。滿枝風露和香擷。引將芳思歸吟篋。夢與魂同，閒了弄香蝶。小樓簾卷歌聲歇。幽篁獨處泉嗚咽。短箋空在愁難說。霜角寒梅，吹碎半江月。
壺中天・念奴嬌
作者：張炎（宋）

西秦倦旅。是幾年不聽，西湖風雨。我託長鑱垂短髮，心事時看天語。吟篋空隨，征衣休換，薜荔猶堪補。山能招隱，一瓢閒掛煙樹。方嘆舊國人稀，花間忽見，傾蓋渾如故。客裡不須談世事，野老安知今古。海上盟鷗，門深款竹，風月平分取。陶然一醉，此時愁在何處。
聲聲慢
作者：張炎（宋）

鬟絲溼霧，扇錦翻桃，尊前乍識歐蘇。賦筆吟箋，光動萬顆驪珠。英英歲華未老，怨歌長、空擊銅壺。細看取，有飄然清氣，自與塵疏。兩水猶存三徑，嘆綠窗窈窕，謾長新浦。茂苑扁舟，底事夜雨江湖。當年柳枝放卻，又不知、樊素何如。向醉裡，暗傳香、還記也無。
清平樂
作者：張炎（宋）

黑雲飛起。夜月啼湘鬼。魂返靈根無二紙。千古不隨流水。香心淡染清華。似花還似非花。要與閒梅相處，孤山山下人家。